NOK-THAI ลูกโคม่า แม่มะเร็ง
ประกาศงบไตรมาสสองและงบกลางปีออกมาแล้ว ขาดทุนตามคาดหรือเกินคาด สำหรับบริษัทสายการบินที่โยงใยกันอยู่เสมือนลูก-แม่ บริษัท สายการบินนกแอร์ จำกัด (มหาชน) หรือ NOK และบริษัท การบินไทย จำกัด (มหาชน) หรือ THAI
15 ส.ค. 2560

แฉทุกวัน ทันเกมหุ้น
ประกาศงบไตรมาสสองและงบกลางปีออกมาแล้ว ขาดทุนตามคาดหรือเกินคาด สำหรับบริษัทสายการบินที่โยงใยกันอยู่เสมือนลูก-แม่ บริษัท สายการบินนกแอร์ จำกัด (มหาชน) หรือ NOK และบริษัท การบินไทย จำกัด (มหาชน) หรือ THAI
ลูกนั้นขาดทุนอีกบักโกรก 649.69 ล้านบาทในไตรมาสที่สอง รวมครึ่งแรกของปีขาดทุนไปแล้ว  945.26 ล้านบาท
ผลของการขาดทุนของ NOK ทำให้เงินที่เพิ่งจะเพิ่มมาครั้งแรกปีนี้ที่เดือนพฤษภาคมที่ผ่านมาหมาดๆ นี้เอง และได้แค่เพียง 1,224,629,838.52 บาท หรือ 1.224 พันล้านบาท ทำท่าจะหมดเกลี้ยงเอาง่ายๆ หากสถานการณ์ไตรมาสสามที่เข้าสู่ช่วงโลว์ซีซั่นที่สุดของปี ยังเลวร้ายกว่าเดิม หรือเท่าเดิม
ที่สำคัญ หากดูแค่งบของบริษัทหลักแห่งเดียว งบยังพอถูไถ เพราะส่วนผู้ถือหุ้นยังมีเหลือ แต่ถ้ามองฐานะล่าสุด การตัดสินใจเพิ่มทุนของ NOK ครั้งที่สองในปีเดียว เพื่อเติมฐานเงินทุนจึงเป็นสิ่งจำเป็น เพราะทุนไม่พอแน่นอน
หากย้อนความเดิมครั้งแรก เป้าหมายของการขายหุ้นเดิมกำหนดว่าจะขายหุ้นสามัญทั้งหมด 625 ล้านหุ้น และแถมวอร์แรนต์อีก 156.25 ล้านหน่วย แต่ขายได้ไม่หมดได้แค่ 510,999,882 หุ้น เหลือขายเพราะไม่มีใครเอาอีก 114,000,118 หุ้น ทำให้หลังจากหักค่าธรรมเนียมและค่าใช้จ่ายต่างๆ แล้ว บริษัทได้เงินสุทธิจำนวน 1,224,629,838.52 บาท ขาดไปจากเป้าหมายประมาณ 273 ล้านบาท
เหตุผลอย่างที่ทราบของการขายหุ้นไม่หมด เพราะผู้ถือหุ้นรายใหญ่อันดับหนึ่ง บริษัท การบินไทย จำกัด (มหาชน) หรือ THAI ที่เดิมถือหุ้นอยู่ 39.6% ไม่ยอมจองซื้อหุ้นเพิ่มทุน ที่จะได้รับสิทธิ 245 ล้านหุ้น ด้วยเหตุผลว่า ไม่แฮปปี้ที่ NOK ไม่ยอมส่งแผนธุรกิจอนาคตมาให้ และ THAI ไม่ได้มีเงินถุงเงินถังให้ล้างผลาญเล่นเหมือนเดิม… อ้างให้ดูสวยไปงั้นแหละ ความจริงแล้วแม่ก็ยังร่อแร่ขาดทุนเรื้อรัง
เมื่อจำเป็น ถึงขั้นหน้ามืด เข้าตาจน ที่ประชุมกรรมการบริษัท NOK จึงมีมตินำเสนอต่อที่ประชุมวิสามัญผู้ถือหุ้น ครั้งที่ 1/2560 ในวันที่ 20 ก.ย. 60 เพื่อพิจารณาอนุมัติการจัดสรรหุ้นสามัญเพิ่มทุนของบริษัท จำนวนไม่เกิน 1,207,000,000 หุ้น มูลค่าที่ตราไว้หุ้นละ 1 บาท โดยจัดสรรหุ้นสามัญใหม่จากการเพิ่มทุนจำนวน 1,135,999,882 หุ้น ให้แก่ผู้ถือหุ้นเดิมในสัดส่วนจำนวนหุ้นที่ผู้ถือหุ้นแต่ละรายถืออยู่ (Rights Offering) กำหนดสัดส่วนการจัดสรรหุ้นเพิ่มทุนในอัตรา 1 หุ้นเดิมต่อ 1 หุ้นใหม่ ในราคาเสนอขายหุ้นละ 1.50 บาท และกำหนดวันจองซื้อหุ้นสามัญเพิ่มทุนของบริษัท สำหรับการเสนอขายในช่วงวันที่ 16-20 ต.ค. 2560
ขายหุ้นแบบ RO ในราคาถูกกว่าครั้งก่อนไม่พอ ยังต้องปรับการใช้สิทธิ์คนถือวอร์แรนต์ NOK-W1 ด้วย แต่ไม่ได้แจ้งว่าปรับเท่าใดกันแน่
ล่าสุด ท่านประธานบอร์ด NOK ที่ชื่อ สมใจนึก เองตระกูล เกิดถอดใจลาออกเสียกลางคันซะอีก… ไม่แจ้งเหตุผลด้วย แสดงว่ามีลับลมคมใน….เฮ้อ
งานนี้ได้วัดใจกันอีกครั้งว่า ผู้ถือหุ้นใหญ่เดิมอย่าง THAI ที่ไม่ยอมเพิ่มทุนคราวแรกจะกล้าไหม…เพราะหากไม่ยอมเพิ่ม สัดส่วนที่ลดลงมาเหลือแค่ 21.57 จะต้องลดลงไปอีก
ความเป็นไปได้ที่ THAI มีอยู่สูงไม่น้อยเพราะฐานะการเงินล่าสุดของบริษัทก็ไม่ได้ดีเด่นอะไร ยังคงเข้าข่าย “ขาดทุนยั่งยืน” ต่อเนื่อง
งบการเงินสิ้นไตรมาสสองของ  THAI มีผลขาดทุนสุทธิ 5,208 ล้านบาท โดยที่รายละเอียดเป็นการขาดทุนจากการดำเนินงานลดลงจากปีก่อน 13.5% โดยมีรายได้รวมทั้งสิ้น 45,182 ล้านบาท เพิ่มขึ้นจากไตรมาสเดียวกันของปีก่อนประมาณ 9.6% แต่รายได้ผู้โดยสารเฉลี่ยต่อหน่วยลดลงจากการแข่งขันด้านราคาที่รุนแรง
รายได้ที่เพิ่ม ถูกหักกลบด้วยค่าใช้จ่ายที่ทำให้บริษัทฯ และบริษัทย่อยมีผลขาดทุน จากการเปลี่ยนแปลงส่วนได้เสียในเงินลงทุนจำนวน 428 ล้านบาท ซึ่งเกิดจากการลดสัดส่วนการถือหุ้นใน NOK และรับรู้ผลขาดทุนจากการด้อยค่าของสินทรัพย์และเครื่องบิน จำนวน 390 ล้านบาท นอกจากนี้ยังมีขาดทุนจากอัตราแลกเปลี่ยนเงินตราต่างประเทศ 2,431 ล้านบาท ส่งผลให้บริษัทฯ และบริษัทย่อยมีขาดทุนสุทธิ 5,208 ล้านบาท โดยเป็นขาดทุนสุทธิส่วนที่เป็นของบริษัทใหญ่ 5,211 ล้านบาท คิดเป็นขาดทุนต่อหุ้น 2.39 บาท ขาดทุนสูงกว่าปีก่อน 1.05 บาท (78.4%)
แม่ยังย่ำแย่ แต่ลูกโคม่าเสียแล้ว จะช่วยกันอย่างไร…ใครจะตอบได้ ที่ไม่ใช่คนชื่อ พาที สารสิน
อิ อิ อิ